Ministrul Agriculturii, Florin Barbu (PSD), a citat din Nicolae Ceaușescu într-un interviu pentru Euronews, referindu-se la fostul dictator cu respect.
"Nu vreau să exagerez, președintele nostru, domnul Nicolae Ceaușescu, nu spunea degeaba că stuful e aurul verde al României", a declarat Florin Barbu.
În interviul oferit jurnalistului Euronews Vitalie Cojocari, ministrul a fost întrebat de ce a fost nevoie să fie declarată pășune zona de stuf din Deltă, o zonă mlăștinoasă, care nu ar avea nicio legătură cu termenul de pajiște.
El a fost acuzat de către Opoziție că a contribuit la creșterea unei afaceri a fiului lui Paul Stănescu, iar două firme care ar avea legături cu liderul PSD Olt au cerut subvenții pentru recoltarea stufului.